Silvio Piola

Silvio Piola (nàit a Robbio, ij 29 dë stémber dël 1913 e mòrt a Gatinera, ij 4 d'otóber dël 1996) a l'é stàit un fotbaleur e n'antreneur piemontèis d'adossion. Al di d'ancheuj a l'é ancora 'l giugador chërsù an Piemont che a l'abia marcà pì 'd grije (274 mach an Serie A).

A l'ha ancaminà franch giovo ant la prima squadra dla Prò Vërsèj, an dësbutand a nomach 16 ani an Serie A ant ël  campionà 1929-30 e an dventand titolar n'ann dòp. Da sùbit a l'é stàit un grand marcador, an fasend 13 grije an 17 partìe.

Ant l'istà dël 1934 a l'ha chità Vërsèj dòp d'avèj marcà 51 grije an campionà, e ancora adess a l'é'l prim marcador dij piemontèis an Serie A. Vàire squadre a vorìo catelo e antra coste a-i era la Lassio, ma Piola as sentìa gropà a la sità 'd Vërsèj e a la Prò e a l'ha arfudà an arnunsiand a l'ocasion dë dventé professionista. An coj temp ël fótbal a l'era anco' fàit dzortut da amator. Belavans a l'é stàit ël regim fassista a antërven-e, an costrenzend Piola a fé 'l militar pròpi a Roma e a passé a la Lassio.

Con la maja bianca e azura a l'é dventà ancora pì fòrt: për doi ani a l'é stàit l'atacant pì fòrt ëd la Serie A, dël 1936-37 e dël 1942-43, e a l'ha marcà 143 grije con na mojen-a ëd grije a partìa 'd cole frapante. 

An costa midema época a l'ha vivù sò sùcess con la maja dla selession nassional italian-a anté che a l'ha giugà soa prima partìa ai 24 ëd mars dël 1935 contra l'Àustria al Prater ëd Vien-a. Al campionà mondial dël 1938 a l'ha fàit 4 grije amportante: 2 contra la Fransa ai quart ëd final e 2 contra l'Ungherìa an final.

Atacant fòrt e potent a l'é sempre stàit, che a l'era àut 1 mèter e 80, ma a l'avìa 'dcò vàire abilità técniche.

A la fin ëd la Sconda guèra mondial, liberasse da le pression polìtiche che a l'avìo slontanalo da sò Piemont, a l'ha chità Roma për andé a Turin, ant un prim moment al Turin (ant la stagion 1943-44) e peui a la Juventus (për doi campionà). Ant la società bianca e nèira a l'é ruvà, a smija, mach mersì a l'oferta d'un contrat a paga fissa e pì nen gropà a j'intrade econòmiche (com as costumava antlora). A la fin ëd la stagion 1946-47 a l'ha chità la Juve për andé al Noara an Serie B.

Con Piola 'l Noara a l'é ruvà an Serie A, anté che a l'é restà për 6 campionà, an marcand 70 grije. Ancora ancheuj Piola a l'é 'l mèj atacant dla stòria dla Prò Vërsèj, dël Noara e dla Lassio.

A l'ha giugà an Serie A fin-a a 40 ani, an dventand ël marcador pì vèj: ai 7 ëd fervé dël 1954 a l'ha marcà quand a l'avìa 40 ani, 6 mèis e 9 di. Cost récord a l'é peui stàit superà da Alessandro Costacurta che, ant la partìa Milan-Udinèis ai 19 ëd magg dël 2007 a l'ha marcà, con un rigor, a 41 ani e 25 di.

A l'ha ancora 'l récord ëd grije an Serie A (274), che a podrìo esse 290 an contand le 16 grije dël campionà dròlo dël 1945-46, partì a doi giron peui finì a un giron ùnich.

A dispet ëd na cariera trionfal parèj, Piola a l'ha mai vagnà lë scudèt italian, bele che na vira con la Lassio e doe con la Juventus a sia stàit davzin a costa vitòria (dzoratut ant la stagion 1945-46).

Finìa soa cariera da giugador a l'é stàit antreneur ëd la selession italian-a, tra 'l 1953 e 'l 1954.

Piola, Silvio
Piola, Silvio
Piola, Silvio